Zagreb, 8. lipnja2018.g.

**Z A P I S N I K**

sa **13. sjednice** Povjerenstva za odlučivanje o sukobu interesa održane dana 8. lipnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 12. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda i poziva članove da se izjasne o tome da li prihvaćaju predloženi dnevni red. Član Povjerenstva Davorin Ivanjek predlaže da se dnevni red dopuni s toč. 12. Davanje mišljenja u predmetu **M-71/18 na zahtjev dužnosnice Helence Pirnat Dragičečvić pravobraniteljice za djecu** i sa toč. 13. Davanje očitovanja u predmetu **P-178/18 na zahtjev Darije Najev Jurač pročelnice u Općini Marina**.

Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **P-182/17, dužnosnik IVICA ZURAK, općinski načelnik Općine Posedarje do 13. lipnja 2017.g.,** izlaže predmet te navodi da je protiv dužnosnika pokrenut postupak zbog istovremenog obnašanja dužnosti općinskog načelnika i obavljanja funkcije predsjednika Upravnog vijeća Dječji vrtić CVRČAK Posedarje, koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne samouprave. U postupku je utvrđeno da je osnivač Dječjeg vrtića Općina Posedarje. Uvidom u izvješće o imovinskom stanju dužnosnika utvrđeno je da dužnosnik nije naveo da je član Dječjeg vrtića Cvrčak. Prikupljena je sva relevantna dokumentacija.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a zbog istovremenog obnašanja dužnosti općinskog načelnika Općine Posedarje i obavljanja funkcije člana Upravnog vijeća Dječjeg vrtića CVRČAK Posedarje, koji nije proglašen ustanovom od posebnog interesa te da mu se za utvrđenu povredu izrekne sankcija opomene zbog prestanka obnašanja dužnosti i nezaposlenosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-126/18, dužnosnik IVAN OBRADOVIĆ, općinski načelnik Općine Zažablje do 24. svibnja 2017.g.,** izlaže predmet te navodi da je protiv dužnosnika pokrenut postupak jer nije podnio izvješće o imovinskom stanju po prestanku obnaša dužnosti. Dužnosnik je po primitku odluke dostavio očitovanje u kojem navodi da je imao problema s računalom i da nije stekao nikakvu materijalnu dobit. Izvješće o imovinskom stanju do dana sjednice nije podnio.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 10 ZSSI-a, te predlaže da mu se za istu povredu ne izrekne sankcija jer je od dana prestanka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-260/17, dužnosnik ALAN KLANAC, predsjednik Uprave Jadrolinije do 11. rujna 2017.g.,** izlaže predmet te navodi da je zaprimljena prijava u kojoj se navodi da je dužnosnik, kao predsjednik Uprave društva JADROLINIJA u sukobu interesa jer je Uprava društva svojom Odlukom o izmjena i dopunama Pravilnika o organizaciji rada pogodovala pojedinim zaposlenicima koji nemaju potrebnu stručnu spremu. Prikupljeni su svi relevantni podaci. Izvjestiteljica ističe da Povjerenstvo ne ulazi u kadrovsku politiku društva te s obzirom da iz prikupljenih podataka i dokumentacije ne proizlazi da je u postupanju dužnosnika došlo do mogućeg počinjenja povrede odredbi ZSSI-a predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-270/17, dužnosnik JOŠKO ROŠČIĆ, općinski načelnik Općine Baška Voda**, izlaže predmet te navodi da je zaprimljena prijava u kojoj se navodi da je dužnosnik svojoj supruzi i djeci svoje sestre dodijelio koncesije na pomorskom dobru na najboljim pozicijama na području Baške Vode, kao i drugim osobama, čime je stavio privatni interes ispred javnog interesa i iskoristio utjecaj koji kao dužnosnik ima kako bi navedene osobe dobile koncesiju. Zatraženi su podaci od Općine Baška Voda koja se očitovala da nije dodjeljivala koncesiju na pomorskom dobru osobama koje se navode u prijavi niti poslovnim subjektima (trgovačka društva, obrti i dr.) u vlasništvu navedenih osoba.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-281/17, dužnosnik MILORAD DELIĆ, općinski načelnik Općine Vrhovine i dužnosnik JOVICA SAMOLOV zamjenik općinskog načelnika Općine Vrhovine,** izlaže predmet te navodi da je zaprimljena prijava u kojoj se navodi da je projekt od javnog interesa Vlade RH, koji je financiran javnim novcem i koštao cca 2.000.000,00 kn Općina Vrhovine predala udruzi od nekoliko članova, bez naknade, bez natječaja ili koncesije te je jedan od osnivača i potpredsjednik dužnosnik Jovica Samolov. Općinski načelnik za tisak izjavljuje da je objekt ustupljen udruzi bez naknade do kraja godine. Zatraženi su podaci od Općine Vrhovine koja se očitovala da je tražila suradnika za privremeno korištenje zip line bez naknade radi promocije ali se nitko nije javio. Donesena je odluka da se mimo natječaja ustupi udruzi koja bi trebala održavati prostor. Potpisnici su načelnik općine i predsjednik udruge. Ugovor je u međuvremenu raskinut.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **P-290/17, dužnosnica ANTONIJA JOZIĆ, gradonačelnica Grada Pleternice i dužnosnik ŽELJKO JAKOPOVIĆ, zamjenik župana Požeško-slavonske županije,** izlaže predmet te navodi da je zaprimljena prijava u kojoj se navodi da je gradonačelnica Grada Pleternice ujedno potpredsjednica Županijske skupštine Požeško-slavonske županije i dužnosnik Željko Jakopović ujedno član Općinskog vijeća Općine Čaglin. Prikupljeni su relevantni podaci. Na temelju čl. 89. Zakona o lokalnim izborima proizlazi da je dužnosnica mogla obavljati navedenu funkciju jer ista nije nespojiva, dok dužnosnik nije mogao obavljati navedenu funkciju jer je ista nespojiva sukladno navedenom Zakonu. U postupku je utvrđeno da je Željko Jakopović za isto primao naknadu dok Antonija Jozić nije.

Izvjestiteljica predlaže da se donese odluka o pokretanju postupka protiv Željka Jakopovića zbog mogućeg istovremenog obnašanja dviju javnih dužnosti i primanja naknade za drugu javnu dužnost i odluku o nepokretanju postupka u odnosu na Antoniju Jozić.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-312/17, dužnosnik DINKO ČUTURA, ravnatelj Hrvatskog državnog arhiva,** izlaže predmet te navodi da je protiv dužnosnika podnesena prijava u kojoj se navodi da dužnosnik uz dužnost ravnatelja Hrvatskog državnog arhiva obavlja i poslove direktora trgovačkog društva AGM d.o.o. te da nije podnio izvješće o imovinskom stanju dužnosnika. U postupku su prikupljeni svi relevantni podaci. Povodom navoda iz prijave utvrđeno je da dužnosnik nije podnio Izvješće o imovinskom stanju dužnosnika povodom stupanja na dužnost ravnatelja Hrvatskog državnog arhiva, a uvidom u naknadno podneseno izvješće utvrđeno je da je dužnosnik obavljao poslove direktora trgovačkog društva AGM d.o.o. u razdoblju od 2. studenog 2016.g. do 11. rujna 2017.g. Uvidom u Izvješće također je utvrđeno da dužnosnik za funkciju člana Upravnog odbora udruge AUTOKLUB SIGET prima mjesečnu naknadu u iznosu od 1900 kn.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a i čl. 14. st. 1. te čl. 14. st. 5. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **P-381/17, dužnosnik KARLO STARČEVIĆ, gradonačelnik Grada Gospića,** izlaže predmet te navodi da su u Povjerenstvu zaprimljene dvije prijave protiv dužnosnika u kojima se navodi da je dužnosnik ujedno vlasnik dva trgovačka društva „Ličanka proizvodnja pića“ i „Pivovara Ličanka“ gdje je jedini osnivač i prokurist. Prikupljeni su relevantni podaci i očitovanje da Grad Gospić nije bio u poslovnom odnosu s niti jednim društvom. Uvidom u izvješće o imovinskom stanju dužnosnika utvrđeno je da je dužnosnik naveo da dužnost obavlja volonterski međutim također je utvrđeno da za isto prima naknadu od 7000 kn. Također nije sukladno Zakonu izvršio prijenos upravljačkih prava.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. i čl. 16. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-66/18, dužnosnik DAMIR MARKUŠ, zamjenik gradonačelnika Grada Kutine,** izlaže predmet te navodi da je protiv dužnosnika zaprimljena prijava u kojoj se navodi da dužnosnika štite određeni političari, treba utvrditi otkuda mu krediti i po kojim uvjetima, tko mu plaća ljetovanje, zašto nema podataka čime se bavio prije stupanja na dužnost i sl. U postupku je utvrđeno da je dužnosnik volonter i da za isto prima naknadu u iznosu od 2000 kn. Također je utvrđeno da dužnosnik ima više kredita i da su kamate uobičajene te da ima jedan kredit s povoljnom kamatom koji je podigao 2005.g. dok nije bio dužnosnik. Utvrđeno je i da dužnosnik prima vojnu invalidninu u iznosu od 153 kn mjesečno.

Izvjestiteljica predlaže da s donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-93/18, dužnosnik SILVESTAR ŠTEFOVIĆ, zamjenik općinskog načelnika Općine Štefanje,** izlaže predmet te navodi da je protiv dužnosnika podnesena prijava u kojoj se u bitnom navodi da je zemljište u poslovnoj zoni Općine Štefanje dano u zakup OPG-u u vlasništvu dužnosnika Silvestra Štefovića Dužnosnik je također podnio zahtjev za davanjem mišljenja u kojem navodi da je njegov otac, sklopio 14 travnja 2017.g. Ugovor s Općinom Štefanje o zakupu poljoprivrednog zemljišta u vlasništvu Općine Štefanje na 5 godina. Ugovor je sklopljen na temelju javnog natječaja. Otac je potom darovnim ugovorom na dužnosnika prebacio OPG 1. svibnja 2017.g., dok je dužnosnik stupio na dužnost 26. svibnja 2017.g. Slijedom navedenog, traži mišljenje je li spomenuti poslovni odnos protivan odredbama ZSSI-a. Općina Štefanje očitovala se da nije dodjeljivala u zakup poljoprivredno zemljište OPG-u Silvestaru Štefoviću.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je dužnosnik u svojstvu zamjenika općinskog načelnika Općine Štefanje stupio u poslovni odnos s Općinom Štefanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-42/18, na zahtjev dužnosnika SILVESTRA ŠTEFOVIĆA, zamjenik općinskog načelnika Općine Štefanje,** izlaže predmet te navodi da je dužnosnik zatražio mišljenje kako je navedeno u prethodnoj točci dnevnog reda te predlaže da se donese mišljenje da sukladno članku 17. stavku 6. ZSSI-a, OPG Silvestar Štefović, u vlasništvu dužnosnika, može biti u zakupu poljoprivrednog zemljišta u vlasništvu Općine Štefanje koje je, na temelju Ugovora o zakupu poljoprivrednog zemljišta u vlasništvu Općine Štefanje na području k.o. Štefanje od 14. travnja 2017.g., dano u zakup OPG Dražen Štefović, OPG-u oca dužnosnika, koji je prenesen na dužnosnika prije stupanja na dužnost. Dužnosnik je dužan u izvješću o imovinskom stanju prijaviti podatke o svim prihodima.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **M-71/18 na zahtjev dužnosnice Helence Pirnat Dragičević pravobraniteljice za djecu,** izlaže predmet te navodi da je dužnosnica pozvana od strane UNICEF-a da se prijavi na natječaj za položaj vanjske suradnice za pružanje tehničke podrške u razvoju koncepta programa cjeloživotnog stručnog usavršavanja za pravosudne dužnosnike i službenike u kontaktu s djecom koji je objavljen na internetskoj stranici UNICEF-a te dužnosnica iznosi da se radi o povremenim poslovima pripreme programa i metodologije edukacije. Moli mišljenje Povjerenstva je li isto u skladu s odredbama ZSSI-a.

Izvjestitelj predlaže da se donese mišljenje da nema zapreke da se dužnosnica prijavi na natječaj te da isto nije u suprotnosti s čl. 13. st. 3. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **P-178/18 na zahtjev Darije Najev Jurač pročelnice u Općini Marina,** izlaže predmet te navodi da je Općina donijela Program potpore poljoprivrednim gospodarstvima za nabavu sadnog materijala na području Općine Marina za koji se prijavio općinski načelnik koji je nositelj OPG-a. Traži se mišljenje je li se dužnosnik u opisanim okolnostima povodom prijave na navedeni Javni poziv nalazi u sukobu interesa odnosno može li Općina Marina sklopiti ugovor o dodjeli bespovratne potpore OPG-u čiji je dužnosnik nositelj.

Izvjestitelj predlaže da se donese mišljenjeda OPG, čiji je nositelj dužnosnik i koje predstavlja poslovni subjekt u smislu članka 4. stavka 4. ZSSI-a, ne može stupiti u poslovni odnos nabave i sufinanciranja sadnog materijala s Općinom Marina na temelju objavljenog javnog poziva u razdoblju u kojem dužnosnik obnaša navedenu dužnost kao niti 12 mjeseci od dana prestanka obnašanja iste dužnosti, obzirom da bi se radilo o povredi članka 17. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**